
Forord


Baseret på befolkningsstørrelsen har Japan en af verdens laveste mordrater. I Danmark bliver der for hver 100.000 indbygger begået cirka 1 drab årligt, men i Japan er dette tal tre gange lavere. Det er altså ikke for ingenting, at Japan er kendt for at være et fredeligt land med begrænset kriminalitet. Men nu og da bliver nationen imidlertid rystet af voldsomme forbrydelser, der fører til både utryghed og debat.


Børn, der slår ihjel, massakrer på åben gade og bestialske drab af modbydelig karakter er blot eksempler på sager, der i efterkrigstiden har sendt chokbølger gennem det japanske samfund. Men noget, som altid formår at trække overskrifter, er, når drabssager af en eller anden grund er så bemærkelsesværdige, at de skiller sig ud fra almindelige forbrydelser.


Denne bog beskæftiger sig med 15 af de mest usædvanlige drabssager begået af japanere i nyere tid. Sagerne er blevet udvalgt baseret på aspekter, som har været med til at gøre disse mere omtalte end mange andre drabssager, og der er derfor tale om vidt forskellige sager, som ikke desto mindre har det tilfælles, at de har vakt opsigt i Japan såvel som i udlandet. Dette inkluderer dog ikke drabssager, som altid formår at skabe opmærksomhed såsom massakrer i det offentlige rum og drab begået af børn. Der optræder desuden kun sager, som har ført til en form for domsafsigelse.


Informationerne stammer primært fra de oplysninger, som er blevet udgivet af det japanske politi i forbindelse med deres efterforskning, samt dem, som er blevet fremlagt under retssager, hvor det mest er vidneudsagn, der har gjort det muligt at beskrive forbrydelserne og derigennem afdække omstændighederne bag dem. Da personlige beretninger er subjektive skal man dog huske på, at de nødvendigvis ikke er sandfærdige. Der tages desuden forbehold for fejlinformationer, da det hænder, at selv de officielle kilder har det med at indeholde modstridende oplysninger.


For at kunne give en så detaljeret beskrivelse af sagerne som muligt er der ydermere gjort brug af informationer og interviews, som er blevet indhentet og foretaget af henholdsvis japanske såvel som udenlandske medier, forfattere og journalister. Der vil ligeledes blive inddraget nogle af de kulturelle, psykologiske og sociale aspekter, som kan være med til at belyse sagerne nærmere. Vær desuden opmærksom på, at nogle sager er beskrevet i detaljer, som kan virke ubehagelige for nogen.


Selvom de fleste af ofrenes identiteter på et tidspunkt har været offentliggjort, så er enkelte siden blevet anonymiseret. I denne bog vil mange af ofrene derfor kun blive omtalt med brug af deres fornavne alene, mens andre involverede parter er blevet givet et pseudonym, med mindre der er tale om offentligt kendte mennesker. Da der i alle sagerne er blevet afsagt dom, så er de dømte personers fulde navne blevet offentliggjort, og der vil derfor blive gjort brug af disse. Det samme er tilfældet med enkelte mistænkte, som har begået selvmord, hvis det har været muligt at bevise, at de har spillet en ledende rolle i en drabssag.


-Yonatan Friis










1961 Den forgiftede vin



I 1961 mødtes en gruppe indbyggere fra byen Kuzuo til en lokal sammenkomst, hvor flere af de tilstedeværende pludselig faldt om og mistede livet. Dog havde ofrene det tilfælles, at de alle havde drukket af den samme vin, som viste sig at være blevet tilsat pesticider. Ud af de 32 personer, der befandt sig på gerningsstedet, havde 17 af disse drukket af vinen, og det var derfor oplagt at tro, at den skyldige skulle findes blandt de resterende 15 personer, hvoraf majoriteten af disse var mænd, mens alle ofrene var kvinder.


Kuzuo var en lille landsby beliggende på grænsen mellem Narapræfekturet og Mie-præfekturet i Kansai-regionen, der i foråret 1961 var hjemsted for 101 personer, som boede langs byens eneste hovedgade. Der var tale om et bondesamfund, hvor en fjerdedel af beboerne var landmænd, mens størstedelen af de resterende indbyggere enten var børn, hustruer eller forældre til disse.


Med en fælles levevis var beboerne i Kuzuo kendetegnet ved at have tætte relationer til hinanden, hvilket blandt andet havde ført til etableringen af en lokal forening kaldet Mina no Kai, der havde til hensigt at styrke det sociale sammenhold. Men dette blev skam også plejet i privatlivet, eftersom det var temmelig udbredt blandt indbyggerne i Kuzuo at have affærer på tværs af husstande. Mænd såvel som koner dyrkede nemlig sex uden for ægteskabet, hvilket foregik mere eller mindre åbenlyst, idet der trods alt var tale om et lille lokalsamfund, hvor sladderen hurtigt fik spredt sig.


På en bakke ved landsbyen lå et forladt tempel, som var blevet omdannet til et forsamlingshus. Og det var hér, der den 28. marts 1961 skulle afholdes generalforsamling i Mina no Kai, hvor der blandt andet skulle foretages nyvalg af tillidsposter, hvilket betød, at formandsposten eksempelvis skulle skiftes ud. Denne havde indtil videre været besat af en mand, der her vil blive kaldt for Shinji, og han var blot en ud af mange, som havde en elskerinde, selvom han ellers var gift med en 30-årig kvinde ved navn Fumiko.


Klokken 19 startede generalforsamlingen i forsamlingshuset, hvor 32 personer mødte op for at deltage – 12 mænd og 20 kvinder. Der blev budt velkommen, hilst på hinanden og holdt taler, inden valget af tillidsposter fandt sted. Og da formaliteterne hermed var overstået, stod resten af aftenen på fællesspisning i forsamlingshuset, hvor der i forvejen var blevet lavet mad, indkøbt alkohol og dækket bord, så den lille gruppe beboere var klar til at hygge sig i hinandens selskab.


Da maden blev serveret omkring klokken 20, fik mændene skænket sake (risvin), hvorimod kvinderne fik skænket hvidvin. Men umiddelbart efter at der var blevet skålet, og folk havde taget en slurk alkohol for derefter at begynde at spise, ændrede den festlige stemning sig brat, idet flere af kvinderne pludselig fik det dårligt, hvorpå den ene efter den anden faldt sammen i smerter, mens de enten brækkede sig eller hostede blod op.


En læge blev omgående tilkaldt til forsamlingshuset, hvor det tydede på, at folk var blevet ramt af madforgiftning. Men da det af en eller anden grund kun var kvinderne, der havde fået det dårligt, stod det i stedet klart, at det derimod var hvidvinen, som var synderen, eftersom tre af kvinderne ingen symptomer havde. De havde nemlig ikke drukket af vinen, hvorimod de 17 andre kvinder oplevede så voldsomme smerter, at fem af dem endte med at omkomme, mens de resterende 12 måtte indlægges til behandling for det, der inden længe skulle vise sig at være forgiftning forårsaget af pesticider.


Lægen sørgede nemlig ikke kun for at ringe efter ambulancer. Han kontaktede ligeledes politiet, som hurtigt mødte op ved forsamlingshuset, der altså blev betragtet som gerningsstedet for en forbrydelse. Og da vinen var blevet udpeget som ”gerningsvåbnet”, blev indholdet af denne analyseret sammen med prøver af kvindernes opkast, hvorved det viste sig, at begge dele indeholdt spor af organofosfater, hvilket er et hyppigst anvendt stof i pesticider. Og da man ligeledes fandt spor af tetraethylpyrofosfat og diethylphthalat, konkluderede politiets teknikere, at man muligvis havde at gøre med et håndkøbsprodukt kaldet Nikkarin T.


En sand tragedie havde udspillet sig i Kuzuo, hvor byens 101 indbyggere var blevet reduceret til 94 under det, der blev anset for at være et massemord. Men så var spørgsmålet bare, hvem der havde stået bag dette. Eftersom der var blevet solgt 5.000 flasker af hvidvinen, hvilket ikke havde ført til lignende hændelser, tydede dette enkeltstående tilfælde nemlig på, at Nikarin T var blevet tilsat i den færdigproducerede vin af en gerningsperson, som skulle findes blandt indbyggerne i Kuzuo, hvoraf 32 af disse havde været til stede i forsamlingshuset. 17 af dem var dog blevet forgiftet, hvilket efterlod 15 mulige mistænkte i skikkelse af 12 mænd og tre kvinder, som ikke havde indtaget vinen.


At det lige netop var vinen, der var blevet forgiftet, indikerede, at det var en eller muligvis flere af kvinderne, som var blevet udpeget som ofre. For det var på forhånd blevet aftalt, at kvinderne skulle have serveret hvidvin, så de også kunne nyde alkohol, eftersom det ikke var så almindeligt for kvinder at drikke sake. Men for at det overhovedet skulle have været muligt at tilsætte pesticider i vinen, så skulle man først og fremmest have været i kontakt med den. Så ved at afdække vinens færden fik politiet på den måde indsnævret antallet af mistænkte til tre mænd.


Den ene af disse var den nu tidligere formand for Mina no Kai: Shinji, som havde besluttet sig for, at der skulle serveres hvidvin til kvinderne. Den anden var en mand, der her vil blive kaldt for Nobu, som havde stået for at købe vinen og aflevere denne til Shinji. Og den sidste var en 35-årig mand ved navn Masaru Okunishi, der havde fragtet flaskerne til forsamlingshuset efter at have hentet dem fra Shinjis hus.

Via vidneudsagn nåede politiet frem til, at Shinji om morgenen den 28. marts havde besluttet sig for, at der skulle serveres sake og hvidvin til generalforsamlingen senere på dagen. Han bad derfor Nobu om at købe to flasker sake og en enkelt flaske hvidvin i en 8 liters flaske, hvilket blev gjort kort efter klokken 14, hvor Nobu fik et lift af en anden mand til den lokale vinhandel. Under hele turen sad Nobu på passagersædet i bilen, hvorfra han stak flaskerne ud gennem vinduet, da disse omkring klokken 15 blev overdraget til Shinjis kone, Fumiko, som tog imod dem ude foran sit hjem, hvor hun var i færd med at tilberede mad sammen med flere af byens andre kvinder.


De tre flasker stod herefter opbevaret i entréen i Shinjis hus i cirka to timer, før de klokken 17.20 blev hentet af Masaru Okunishi, da han mødte op for at spørge, om der var noget, han kunne hjælpe med, idet man på dette tidspunkt var ved at gøre klar til generalforsamlingen i forsamlingshuset. Han blev i den anledning bedt om at bære flaskerne med alkohol hen til dette, og på turen dertil blev han efterfulgt af en kvinde, der her vil blive kaldt for Toki, som tog med for at sætte borde op. Men da det ved ankomsten viste sig, at disse først skulle tørres af, lod hun Masaru være alene i cirka 10 minutter, mens hun løb ud for at hente en klud.


Toki vendte tilbage til forsamlingshuset sammen med Nobus kone, som kom for at hjælpe til, og i mellemtiden havde Masaru tændt op i det indendørs bålsted. De tre gjorde herefter klar til aftenens arrangement ved at dække op, mens den ene beboer efter den anden begyndte at møde op til det, der ellers skulle have været en hyggelig aften, men som i stedet endte med at blive en af de hidtil mest omtalte drabssager i japansk kriminalhistorie.


De fem kvinder, som endte med at omkomme, var den 34-årige Chieko, den 36-årige Yasuko, den 25-årige Yoshiko, den 36-årige Toyoko, samt Shinjis 30-årige kone Fumiko. Men eftersom i alt 17 kvinder var blevet forgiftet, kunne det ikke slås fast, hvem af dem der havde været målet for forgiftningen, og om vedkommende i det hele taget var blandt de dræbte.


Alligevel formodede politiet, at gerningspersonen måtte have en relation til en af de døde, hvilket Shinji blandt andet havde, idet hans kone var blandt ofrene. Han havde som bekendt en affære og havde derfor også et motiv, ligesom vinen havde stået opbevaret i hans hjem i to timer, hvor han havde haft rig mulighed for at tilsætte pesticider. Problemet var bare, at vinflasken var pakket ind i papir, som ikke var blevet brudt, da flasken blev hentet af Masaru Okunishi.


Og det var åbenbart ham, der fjernede papiret, hvilket først blev gjort i forsamlingshuset, da en kvinde spurgte, hvilken vin de skulle have at drikke. For at vise hende, at der var tale om hvidvin, brød Masaru altså forseglingen, så hun med sine egne øjne kunne se den klare væske i den gennemsigtige flaske, hvorpå der desuden var påsat en kapsel. Men ingen så, hvem der fjernede denne. Alt, man ved, er, at dette tilsyneladende blev gjort på alternativ vis med brug af tænder, idet man efter at have fundet kapslen opdagede, at der var tandmærker på toppen af denne.


Ud af de tre mistænkte var det ikke kun Shinji, der havde en relation til et af ofrene. Masaru havde faktisk et forhold til to af dem, idet Chieko var hans kone, mens Yasuko var hans elskerinde. Og dette var muligvis forklaringen på, at lige netop han kom i politiets søgelys, da han dagligt blev bragt til afhøring i flere timer ad gangen, hvilket til sidst resulterede i, at han den 3. april valgte at tilstå, at det så sandelig var ham, der havde forgiftet vinen med det formål at tage livet af sin kone og elskerinde, hvilket var en plan, som utroligt nok lykkedes, idet de tilfældigvis begge var blandt ofrene, der i værste fald kunne have inkluderet hele 20 forskellige kvinder, selvom kun to af dem var målet for forbrydelsen.


Masaru Okunishi blev født den 14. januar 1926. Efter at have færdiggjort skolen blev han ansat ved den japanske jernbane under anden verdenskrig, før han med tiden blev hvervet som soldat. Efter krigens afslutning besluttede han sig så for at flytte til Kuzuo for at dyrke te, og det var også hér, han i 1947 giftede sig med Chieko, med hvem han senere fik to børn – en søn og en datter.


I 1958 indledte Masaru en affære med den et år ældre Yasuko, efter hun havde mistet sin mand. Men den 20. oktober 1960 fik Chieko kendskab til dette, hvorpå der opstod knas i ægteskabet, så der gik rygter om, at hun overvejede at lade sig skille fra Masaru. Den 20. februar 1961 antydede Yasuko så, at hun agtede at afbryde forholdet til Masaru, og det var åbenbart frustrationerne over, at ingen af de to ville have ham, der fik Masaru til at planlægge at slå begge kvinder ihjel.


Masaru var dog udmærket klar over, at mistanken naturligvis ville falde på ham, hvis hans kone og elskerinde blev slået ihjel på samme tid. Så da han modtog invitationen til generalforsamlingen den 28. marts, valgte han i stedet at udtænke et massemord i håbet om, at Chieko og Yasuko ville være blandt ofrene.


Han vidste også, at han dermed satte uskyldige kvinders liv på spil, men dette var han altså villig til, idet han den 27. marts forberedte sig på forbrydelsen ved at fylde et bambusrør med Nikkarin T, inden han skilte sig af med flasken ved at smide denne i en flod. Bambusrøret puttede han i lommen den næste dag, da han skiftede til sit fine tøj, før han mødte op ved Shinjis hus for at bære flaskerne med vin og sake til forsamlingshuset, hvor han på belejlig vis blev ladt alene i 10 minutter kort efter sin ankomst. Og det var i løbet af denne tid, han bed kapslen af vinflasken og tømte bambusrøret med Nikkarin T ned i denne, før han tændte op i bålstedet ved at sætte ild til bambusrøret.


Dette var Masarus egen forklaring, da han kom med sin tilståelse, der på temmelig detaljeret vis matchede de beviser, som politiet havde indsamlet og præsenteret for ham. Han blev derfor anholdt og bedt om at holde et pressemøde, så han på den måde kunne erklære sig skyldig i offentligheden. Men efterfølgende valgte han imidlertid at trække sin tilståelse tilbage ved at påstå, at denne var blevet tvunget ud af ham, til trods for at beviserne ellers pegede imod ham.


Eller gjorde de? For selvom Masaru godt nok havde givet en troværdig beskrivelse af forbrydelsen, så endte sagen imod ham med at blive en af de mest kontroversielle i efterkrigstidens Japan. Ved den første domsafsigelse i 1964 blev Masaru Okunishi nemlig frikendt. Men da anklagemyndigheden ankede dommen, blev denne i 1969 omstødt, da Masaru ikke blot blev kendt skyldig – han blev ligeledes dømt til døden. En dom, der endte med at blive stadfæstet efter den tredje og sidste retssag i 1972.


Det var yderst usædvanligt, at man først kunne blive frikendt for derefter at modtage den hårdeste straf af dem alle. Særligt fordi der jo åbenlyst var tvivl om skyldsspørgsmålet. For selvom beviserne godt nok pegede i retning mod Masaru, så stemte de på samme tid ikke overens med hans forklaring. Og således opstod der en udbredt overbevisning om, at en uskyldig mand var blevet dømt til døden, hvilket har ført til, at retssagen mod Masaru Okunishi er endt med at blive mere omtalt end den forbrydelse, han blev dømt for.


Et af de mest omdiskuterede beviser i sagen er kapslen med tandmærkerne, der godt nok viste sig at være identiske med Masarus. Altså lige indtil det blev afsløret, at retsteknikerne havde forstørret billedet af Masarus bidemærke for at få det til at matche dét, som blev fundet på kapslen. En tandlæge foretog desuden en 3D-scanning for at vise, at Masarus tandsæt ikke var identisk med aftrykket på kapslen, mens den ene af dennes fire hager var bøjet opad i en 180 graders vending, hvilket tydede på, at den i virkeligheden var blevet åbnet med en oplukker og kun forsøgt åbnet med tænderne.


Ingen forsøgspersoner var nemlig i stand til at bide kapslen af en lignende vinflaske ved samtidig at bøje hagen. Det kunne selvfølgelig skyldes, at kapslen først var blevet bidt åben, hvorefter den var blevet sat på igen, efter at der var blevet tilsat pesticider i vinen, og at den så efterfølgende var blevet åbnet med en oplukker, hvilket sagtens kunne være blevet gjort af en af de afdøde kvinder, da ingen trods alt har taget ansvaret for det.


Masaru fortalte desuden, at han medbragte Nikkarin T i et bambusrør, som han satte ild til, da han antændte bålstedet. Problemet er bare, at bambus ikke går op i røg, når det brændes, men alligevel fandt man ikke fragmenter efter bambusrøret i bålstedet. Og hvordan vidste han i det hele taget, at han skulle klargøre dette dagen forinden, når det først var næste morgen, Shinji besluttede sig for, at der skulle købes vin, som tilfældigvis kun skulle serveres for kvinderne? Han påstod også, at han havde kastet flasken med Nikkarin Ti en flod, men denne fik man heller aldrig opsporet. Og således var der slet ingen håndgribelige beviser for, at Masaru i det hele taget havde været i besiddelse af Nikkarin T.


Men der er også tvivl om, hvorvidt det overhovedet var Nikkarin T, der blev benyttet. Dette er nemlig et rødligt stof, og hvis dette tilsættes hvidvin, bliver denne derfor farvet rød. Dog kunne alle vidner berette, at vinen, som blev skænket, var gennemsigtig, hvilket sågar blev bekræftet, da Masaru fjernede indpakningen for at vise, at der var tale om hvidvin. Og hvis han i forvejen havde tilsat pesticiderne til vinen, hvordan kunne forseglingen så fortsat være intakt?


Umiddelbart lod det til, at Masaru blot var reddet med på den bølge af beviser, som politiet var kommet i besiddelse af, da han med udgangspunkt i disse opfandt en historie, der blev betragtet som en tilståelse. Der opstod dog huller i hans forklaring, efterhånden som man begyndte at analysere beviserne nærmere, men desværre for Masaru skete dette først, efter han var blevet dømt til døden, idet man i retten har nægtet at forholde sig til de misvisende informationer.


I stedet var det noget helt andet, der førte til Masaru Okunishis dom – nemlig en stærk overbevisning om, at ingen andre end ham kunne have forgiftet vinen. Og denne skyldes i al sin enkelthed modstridende vidneudsagn, eftersom beboerne i Kuzuo ændrede forklaring efter Masarus anholdelse, hvilket indirekte var med til at udpege ham som gerningsmanden.


Ved den første retssag benyttede man sig af politiets afhøringer, hvor der var bred enighed om, at hvidvinen var blevet købt efter klokken 14, mens den ankom til Shinjis hus omkring klokken 15. Hér stod den så opbevaret i to timer, før Masaru kom for at hente den, og han blev efterfølgende ladt alene med vinen i forsamlingshuset, da Toki kortvarigt forlod dette for at hente en klud.


En helt anderledes tidslinje opstod under den anden retssag, som først fandt sted otte år efter hændelsen, hvor beboerne nu påstod, at vinen blev købt ved 16-tiden og afleveret ved Shinjis hus klokken 17, kort før Masaru hentede den. Det betød rettere sagt, at ingen andre end Masaru havde været alene med flasken. Det var derfor alles fingre og ikke beviserne, som pegede imod ham. Så selvom ingen havde set ham tilsætte Nikkarin T til vinen, så blev han alligevel dømt for at have gjort dette.


Det vides ikke, hvorfor indbyggerne i Kuzuo ændrede forklaring og ”rottede sig sammen” mod Masaru, hvis mor og børn desuden blev drevet væk fra byen efter hans anholdelse. Måske var det for at få ham dømt, eller også var det for at dække over dem selv. Der var trods alt den mulighed, at den sande gerningsperson befandt sig blandt vidnerne, og at vedkommende havde interesse i at beskytte sig selv ved at få en anden dømt. Spørgsmålet er så bare, hvem der i så fald var det sande mål for forgiftningen, og hvornår pesticiderne blev tilsat vinen. Ingen så trods alt denne blive åbnet, så ingen ved, hvem der stod for dette, eller hvordan det i det hele taget blev gjort.


Det er heller ikke ligefrem jagten på en gerningsperson, der har været fokusset i denne sag. Det er derimod påstanden om, at der er blevet begået et justitsmord, hvilket desværre ikke er en sjældenhed i Japan, hvor der har været flere eksempler på personer, der er blevet dømt for drab, som de ikke har begået. Så støtten til Masaru Okunishi har i høj grad været drevet af en kedelig tendens i Japan, hvor der ofte føres kritik af, at tilståelser vægtes højere end beviser, hvorved der skabes mistillid til retssystemet og retssikkerheden.


Masaru tilstod ikke desto mindre, at han var gerningsmanden. Men han påstod også, at denne tilståelse var blevet tvunget ud af ham, hvilket sådan set stemmer overens med mange andre sager fra samme periode, hvor japanere er blevet uskyldigt dømt, fordi der har været eksempler på, hvordan det japanske politi har været så opsatte på at udpege de skyldige til en forbrydelse, at de mere eller mindre har undladt at efterforske denne i dybden. I Japan kan tilståelser nemlig været nok til at få folk dømt, så det er en nem og belejlig måde at lukke en sag.


Et belæg for Masarus påstand kunne eksempelvis være det pressemøde, han blev bedt om at holde umiddelbart efter sin tilståelse, idet dette kunne tolkes som politiets forsøg på at udstille ham som en skurk i offentligheden, så folket dermed blev overbeviste om, at han skam var gerningsmanden. Man havde bare ikke taget højde for den skepsis, der ville opstå, efterhånden som nye beviser dukkede op og såede tvivl ved tilståelsen, så denne mistede sin troværdighed. Men det japanske retssystem er desværre kendt for sin stædighed, så det generelt er svært at bevise sin egen uskyld, når først man er blevet erklæret for skyldig.


I løbet af 1980’erne blev flere japanske dødsfanger ikke desto mindre løsladt, efter at de var blevet erklæret uskyldige. Det drejer sig blandt andet om Sakae Menda og Shigeyoshi Taniguchi, der begge blev løsladt efter 34 år bag tremmer i henholdsvis 1983 og 1984. Yukio Saito nåede at tilbringe 28 år i fængslet, før han også blev løsladt i 1984, og Masao Akahori sad inde i over 34 år, inden han blev en fri mand i 1989.


Men det stopper langt fra hér. For selv nu om dage er der eksempler på japanere, der bliver frikendt efter at være blevet dømt for drab, fordi den ”tilståelse”, der har været udgangspunktet for sagen imod dem, ikke altid stemmer overens med de beviser, som ellers skulle være grundlaget for en domsafsigelse. I 2020 blev sygeplejersken Mika Nishiyama eksempelvis løsladt efter at have siddet 12 år bag tremmer, fordi hun under efterforskningen af en patients død blev så forgabt i en politibetjent, at hun i forsøget på at interagere med ham valgte at påstå, at hun havde slået patienten ihjel. Noget som siden blev modbevist.


Og så er der Iwao Hakamada, der nåede at sidde inde i hele 46 år, før han fik lov at blive løsladt i 2014, efter at nye beviser førte til, at sagen imod ham måtte tages om, hvilket resulterede i, at han officielt blev frikendt ti år senere. Lige så heldig var Masaru Okunishi dog ikke, for selvom han hele ni gange søgte om at få sin sag taget om, så blev han gang på gang afvist. I 2005 var han dog tæt på at få sin vilje, da der blev sået tvivl om brugen af Nikkarin T, men efter de indledende høringer blev det i 2006 besluttet at droppe sagen.


Denne forblev om ikke andet så kontroversiel, at Masaru Okunishi aldrig blev henrettet. I 2012 blev han nemlig ramt af kræft og blev derfor indlagt på hospitalet, hvor han i 2015 døde af lungebetændelse i en alder af 89 år. Masarus søster fortsatte herefter med at kæmpe for at få sin brors navn renset ved blandt andet at indsamle over 100.000 støtteunderskrifter.


Masaru Okunishi er blevet sammenlignet med Sadamichi Hirasawa, hvis dødsdom ligeledes var så omdiskuteret, at han heller aldrig blev henrettet og derfor nåede at sidde på dødsgangen i 32 år, inden han i 1987 døde i en alder af 95. Han var nemlig blevet dømt for at have stået bag et alternativt bankrøveri i Tokyo i 1947, hvor 12 mennesker mistede livet efter at være blevet lokket til at indtage cyanid af en mand, som påstod, at der var tale om medicin.


Denne mand ankom til banken under påskud af at være en epidemiolog, mens den såkaldte medicin blev givet til samtlige 16 tilstedeværende, fordi der ifølge ham var udbrudt dysenteri i området. I virkeligheden indtog både børn og voksne altså cyanid, så de faldt alle om med stærke smerter, mens manden stak af med kassebeholdningen. Noget så simpelt som et visitkort ledte dog politiet på sporet af Sadamichi Hirasawa, selvom dette ikke var hans. Så til trods for at der ikke var nogen håndgribelige beviser i sagen, blev han alligevel dømt til døden – tilsyneladende fordi en tilståelse blev tvunget ud af ham.


Selve sagen fra Kuzuo minder dog om en lignende hændelse fra 1998, hvor fire mennesker mistede livet under en sommerfest i Wakayama, da det viste sig, at maden var blevet tilsat arsenik. Den 37-årige husmur Masumi Hayashi blev i den forbindelse anholdt og sigtet for drabene, idet hun havde opholdt sig alene ved gryderne, ligesom hun havde adgang til arsenik, eftersom hendes mand arbejdede som skadedyrsbekæmper. Hun blev ligeledes dømt til døden for sin forbrydelse, til trods for at hun aldrig har tilstået at stå bag denne. Så også i denne sag benyttede man sig af udelukkelsesmetoden til at udpege den skyldige.










1968 - 1996 Seriemorder eller ej?



Fra 1968 til 1974 blev 10 personer fundet dræbt i og omkring Tokyo under nærmest identiske omstændigheder, hvilket tydede på, at en seriemorder var løs i hovedstadsområdet. En mand ved navn Etsuo Ono blev i første omgang kendt skyldig i én af disse drabssager, før han endte med at blive frikendt. Dog blev Etsuo Ono igen anholdt i 1996, hvor han blev sigtet og dømt for at have stået bag et nyt drab. Så spørgsmålet var, om dette var hans første, eller om man havde begået den fejl at slippe en seriemorder løs i samfundet.


Natten til den 13. juli 1968 blev liget af en 26-årig kvinde ved navn Kumiko fundet på en parkeringsplads i Adachi-distriktet i Tokyo. Hun var tilsyneladende blevet udsat for et overfald på åben gade, hvorefter der var blevet sat ild til hendes lig, så det derfor ikke var muligt at sikre beviser, der ellers kunne have ledt politiet på sporet af en gerningsmand. Men få dage efter drabet modtog man dog et anonymt opkald fra en ukendt person, som påstod, at Kumiko var blevet slået ihjel af en 32-årig mand kaldet Etsuo Ono, som politiet i forvejen havde et ret godt kendskab til.


Etsuo Ono blev født i juni 1936 i landsbyen Kitaura i Ibarakipræfekturet nord for Tokyo, hvor han var en del af en søskendeflok på seks, som alle havde samme mor, men dog forskellige fædre. Etsuo havde derfor aldrig mødt sin far, som ifølge hans mor var død. Og med skiftende stedfædre gennem hele sin opvækst manglede han generelt opdragelse og dermed også disciplin i tilværelsen, hvilket resulterede i, at han som teenager udviklede en rebelsk adfærd og blandt andet droppede ud fra skolen uden at fuldføre sin grunduddannelse.


Efter at have passeret den kriminelle lavalder blev Etsuo som 16- årig anholdt, da han blev taget i at køre bil uden kørekort. Men dette var blot hans første møde med domstolen, for da han i 1974 fyldte 38 år, havde han tilbragt 13 af disse bag tremmer, hvilket svarede til en tredjedel af hans levetid.


Etsuo var i alt blevet anholdt 14 gange for otte forskellige lovovertrædelser, der blandt andet inkluderede tyveri, indbrud, vold, voldtægtsforsøg og brandstiftelse. Så da han i 1968 blev nævnt som en mulig gerningsmand i forbindelse med drabet på den 26-årige Kumiko i Tokyo, var politiet udmærket klar over, hvem Etsuo Ono var. Og det tydede således også på, at han risikerede at få tilføjet en drabssigtelse på sin i forvejen plettede straffeattest.


Problemet var bare, at der ikke var nogen beviser, som kunne være med til at fælde Etsuo Ono, og derfor kunne man heller ikke anholde og sigte ham for drabet på Kumiko. Han forblev således en fri mand, men politiet fortsatte ikke desto mindre med at have ham i kikkerten, for fra 1973 oplevede man en stribe af nogenlunde identiske drabssager i og omkring Tokyo. Og disse fandt tilfældigvis sted i områder, hvor Etsuo Ono var kendt for at bedrive sine kriminelle aktiviteter.


Natten til den 26. januar 1973 rykkede brandvæsnet ud til en brand i en lejlighed i Kita-distriktet i Tokyo, hvor man desværre fandt beboeren død. Der var tale om en 22-årig kvinde ved navn Nobuko. Men det var dog hverken ilden eller røgen, som havde taget livet af hende. Under obduktionen af hendes lig fandt man derimod ud af, at den unge kvinde var blevet kvalt, før branden var opstået, idet denne viste sig at være blevet påsat.


Nobuko var altså offer for en forbrydelse, og selvom det ikke var muligt at finde beviser, der kunne lede politiet på sporet af en gerningsmand, så var der det mystiske sammenfald, at den nu 36-årige Etsuo Ono kun to dage forinden havde befundet sig i området. Han var nemlig blevet bragt med til afhøring på politistationen, idet en betjent havde set ham gå rundt med et koben midt om natten, hvilket tydede på, at han havde intentioner om at begå et indbrud.


Om Etsuo valgte at bryde ind hos Nobuko og samtidig slå hende ihjel, kunne man dog ikke bevise. Og mindre end tre uger senere skete en næsten identisk forbrydelse, da man natten til den 13. februar fandt ligene af en 22-årig mand og 67-årig kvinde i en brændende lejlighed i Suginami-distriktet i Tokyo. De to lod til at være blevet ofre for et rovmord, inden der var blevet stukket ild til lejligheden, hvilket fik slettet alle spor efter gerningsmanden, så det heller ikke var muligt at udpege nogen mistænkte i denne sag.


Året efter oplevede man en decideret drabsbølge inden for en radius af 17 kilometer, hvilket fik de japanske medier til at spekulere i, om man muligvis havde at gøre med noget så usædvanligt som en aktiv seriemorder i hovedstadsområdet, da otte mennesker mistede livet under lignende forbrydelser i sommeren 1974. Men blandt disse var det dog også muligt at finde beviser på, at man muligvis stod med mere end én gerningsmand. Og det lykkedes endda for politiet at anholde den skyldige i en drabssag, som fandt sted den 14. juli 1974, hvor to kvinder blev fundet dræbt i en restaurant i Katsushika-distriktet i Tokyo.


Restauranten var ejet af den ene kvinde på 48 år, mens den anden kvinde på 58 år var en af hendes ansatte, og sammen var de ved at lukke restauranten, da denne blev berøvet af en mand, som dræbte de to kvinder, hvorpå han satte ild til bygningen. Gerningsstedet befandt sig kun fire kilometer fra parkeringspladsen, hvor Kumiko var blevet fundet dræbt i 1968. Og da man også denne gang havde at gøre med en drabssag kombineret med brandstiftelse, ligesom det var tilfældet med drabet på Nobuko året forinden, blev Etsuo Ono i første omgang mistænkt for at have været indblandet, indtil det altså lykkedes for politiet at opspore og anholde den sande gerningsmand.


Dette førte imidlertid også til gisninger om, hvorvidt denne mand kunne have stået bag et eller flere af de tidligere drab, hvilket ville være et bevis på, at Etsuo Ono ikke var involveret i disse. Men han kunne derimod sættes i forbindelse med en helt anden række af drabssager, som havde udspillet sig i ugerne forinden i byen Matsudo i Chibapræfekturet – lige på grænsen til både Adachi-distriktet og Katsushikadistriktet i Tokyo.


Den 25. juni 1974 forsvandt den 30-årige Haru fra sit hjem i Matsudo, og den 3. juli var det den 19-årige Sanae, som forsvandt fra byen, mens hun var på vej hjem fra arbejde. Ingen vidste, hvad der var blevet af de to kvinder, men det lod desværre til, at de begge var blevet ofre for en forbrydelse, for præcis en uge efter Sanaes forsvinding blev den 21-årige Masako fundet dræbt i en brændende lejlighed nær Mabashi station. Og lige i nærheden af denne fandt man den 8. august frem til Sanaes nedgravede lig på en byggeplads.


Kun to dage senere dukkede liget af Haru ligeledes op på byggepladsen, hvilket indikerede, at de to kvinder var blevet slået ihjel af den samme gerningsmand. Så var spørgsmålet bare, om Masako også var blevet et offer for vedkommende, som i så fald ville være en seriemorder, der i løbet af 16 dage havde taget livet af tre kvinder inden for en radius af 500 meter.


Og noget tydede på, at dette så sandelig var tilfældet. For i disse sager var det rent faktisk muligt at komme i besiddelse af beviser, som pegede på, at man havde at gøre med den samme gerningsmand. Både Sanae og Masako var nemlig blevet voldtaget, og i deres kroppe fandt man sædrester, med hvilke man kunne konkludere, at deres mordere havde samme blodtype: 0-. Og eftersom Sanaes lig var blevet fundet på samme byggeplads som Harus, kunne de tre ofre således kædes sammen.


I samme periode, som de tre drab blev begået, havde Etsuo Ono stået bag et indbrud hos en boghandler og i et privat hjem i Matsudo, hvor en fjerde kvinde desuden var blevet forsøgt voldtaget den 10. juli. I denne sag var det lykkedes at sikre fodaftryk fra gerningsmanden, og da det viste sig, at skostørrelsen var den samme som Etsuos, ligesom hans blodtype ovenikøbet var 0-, havde politiet omsider fået fat i håndgribelige beviser, der kunne være med til at fælde ham som en drabsmand.


Politiet mistænkte altså nok engang den 38-årige mand for drab. Men det var dog noget helt andet, han blev anholdt for, da han den 12. september 1974 blev sigtet for de to indbrud i Matsudo. Dette kunne nemlig bevises, og på den måde kunne politiet få Etsuo Ono i deres varetægt, så det blev muligt at afhøre ham på daglig basis. Og med tiden bar dette omsider frugt, da han underskrev en skriftlig tilståelse, hvori han erkendte, at det var ham, der havde stået bag drabet på 19-årige Sanae, hvis ejendele han tilmed viste sig at være i besiddelse af.


Bevæbnet med tilståelsen bragte anklagemyndigheden sagen i retten, uden at man valgte at retsforfølge Etsuo for de to andre drab, idet der trods alt ikke var nok beviser for, at disse var blevet begået af den samme gerningsmand. Det stærkeste kort var dog tilståelsen, og grundet denne blev Etsuo Ono i medierne udråbt som seriemorderen, der ikke blot havde hærget i Matsudo – men også i Tokyo og Saitamapræfekturet, hvor tre andre drabssager havde nået at udspille sig inden hans anholdelse.


Den 24. juli 1974 blev en 22-årig kvinde, som også hed Masako, fundet voldtaget og dræbt i sin lejlighed i Soka i Saitama-præfekturet nord for Tokyo, hvorefter der var blevet sat ild til denne. I denne sag fandt man ligeledes sædrester, der viste, at gerningsmanden havde blodtypen 0-. Og så var der også lige det sammenfald, at Etsuo Ono var blevet set af stationspersonalet ved Soka station omkring drabstidspunktet, ligesom han den 1. juli sågar havde forsøgt at bryde ind i lejligheden lige over for gerningsstedet.


Den 6. august skete så endnu et drab i Adachi-præfekturet i Tokyo, hvor det denne gang var den 24-årige Keiko, som blev fundet voldtaget og knivdræbt i sine forældres brændende hus, som Etsuo Ono tilfældigvis havde begået indbrud i året forinden. Og i denne sag fandt man desuden også sædrester fra gerningsmanden, men det var ikke nok til at identificere blodtypen.


Det var det derimod i en anden drabssag, der fandt sted kun tre dage senere – endnu engang i Saitama-præfekturet, men denne gang i byen Shiki, hvor den 21-årige Takeko var blevet voldtaget og dræbt i sin lejlighed, inden der var blevet sat ild til denne. Det var endnu engang muligt at sikre sædrester fra gerningsmanden, men mod al forventning havde man i dette tilfælde at gøre med en mand, som havde blodtypen A eller AB, hvilket rettere sagt betød, at det altså ikke kunne være den samme person, som havde stået bag det noget nært identiske drab på 22-årige Masako i samme præfektur få uger forinden.

